ХьэщIэхэмрэ бысымхэмрэ зэхуэарэзымэ…
Гъэ къэс «Къурш псынэ» санаторэм къыщызэрагъэпэщ «Зэныбжьэгъухэр» лагерыр зэхуащIыжащ.
2009 гъэм щыщIэдзауэ республикэм щекIуэкI «Зэныбжьэгъухэр» Iуэхум хэта щIалэхэр аргуэру зэIущIащ, я гукъэкIыж IэфIхэмрэ хъуэпсапIэхэмкIэ зэдагуэшэн, я ехъулIэныгъэхэр зэхуаIуэтэн папщIэ. Махуитхум къриубыдэу абыхэм яхуэзащ щIыпIэ къэрал IуэхущIапIэхэмрэ жылагъуэ зэгухьэныгъэхэмрэ я лIыкIуэхэр. Ахэр тепсэлъыхьащ лъэпкъ зэмылIэужьыгъуэхэм щыщхэм, динкIэ зэтемыхуэхэм яку дэлъ зэныбжьэгъугъэр хъумэн, зегъэу-жьын, гъэбыдэн зэрыхуейм. Утыку итыкIэм, псэлъэкIэм щыхуагъасэ зэIущIэхэм щIалэхэр щызэпеуащ я Iуэху еплъыкIэ къэIуэтэкIэмкIэ, узыншагъэр зэрахъумэну, зэрырагъэфIэкIуэну Iэмалхэми зыщагъэгъуэзащ.
ЩIалэхэм гукъинэж ящыхъуащ зыщаплъыхьа Шэрэдж районыр — IэфIыкIэ гурыхьхэр, лъэпкъ шхыныгъуэхэр, щIымахуэми мыщт Гуэл щхъуантIэр.
— Къуэш, ныбжьэгъу зэрыгъэхъуахэм я зэпыщIэныгъэр зыгъэбыдэ Iуэху хъуащ «Зэныбжьэгъухэр» лагерыр. Абы щIалэхэр щызэпсалъэ къудей мыхъуу, зыгъэгузавэ Iуэхухэм я жэуапхэр къыщагъуэт, нэхъыщхьэращи, Къэбэрдей-Балъкъэрым мамырыгъэ щытепщэным хэлъхьэныгъэфI хуащI, — жиIащ КъБР-м цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и лIыкIуэ Рахаев Марат.
Лагерым щыIахэм я нэгу зрагъэужьащ уэрэджыIакIуэхэу Шэрхъ Любэ, Гергокаевэ Хьэлимэт, Нэгъуей Анзор, Сэралъп Жаннэ зи художественнэ унафэщI «Данс степ» гупым.
Мы Iуэхур КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм къызэригъэпэщащ, щIалэгъуалэр псэкIэ къулейуэ, я щIыналъэр фIыуэ ялъагъуу къагъэхъун, лъэпкъ зэхуэмыдэхэм яку дэлъ зэрылъытэм зрагъэужьын, ар нэхъри ягъэбыдэн папщIэ.
ДЖЭДГЪЭФ Маринэ.
